
Seletuskiri
“ Raasiku valla ühisveevärgi ja -kanalisatsiooniga liitumise ning kasutamise eeskiri” määruse eelnõu juurde


Sissejuhatus

Hetkel reguleerivad Raasiku vallas ühisveevärgi ja -kanalisatsiooni kasutamist ning ühisveevärgi ja -kanalisatsiooniga liitumist kaks eraldiseisvat õigusakti. Raasiku Vallavolikogu 14.05.2013 määrusega nr 8 on kehtestatud „Raasiku valla ühisveevärgi ja -kanalisatsiooni kasutamise eeskiri“ ning Raasiku Vallavolikogu 11.08.2015 määrusega nr 11 „Raasiku valla ühisveevärgi ja -kanalisatsiooniga liitumise eeskiri“. Mõlemad määrused on avaldatud Riigi Teatajas.
Määrus kehtestatakse ühisveevärgi ja -kanalisatsiooni seaduse § 18 lõike 1, § 34 lõike 1 ning kohaliku omavalitsuse korralduse seaduse § 6 lõike 1 ja § 22 lõike 1 punkti 37 alusel.
Käesoleva eelnõuga tunnistatakse kehtivad määrused kehtetuks ning kehtestatakse uus Raasiku valla ühisveevärgi ja -kanalisatsiooniga liitumise ning kasutamise eeskiri.
Eeskirja muutmise vajadus tuleneb eelkõige ühisveevärgi ja -kanalisatsiooni seaduse muudatustest ning vajadusest viia kohaliku omavalitsuse õigusakt kooskõlla kehtiva seadusandlusega. Samuti on vajalik täpsustada mitmeid sätteid, et muuta nende rakendamine üheselt mõistetavaks nii tarbijatele, kinnistuomanikele, vee-ettevõtjale kui ka vallavalitsusele.
Lisaks on eelnõu koostamisel eesmärgiks olnud Anija valla ja Raasiku valla ühisveevärgi ja -kanalisatsiooniga liitumise ning kasutamise eeskirjade ühtlustamine. Mõlemas omavalitsuses osutab ühisveevärgi ja -kanalisatsiooni teenust Osaühing Raven, mistõttu on oluline, et teenuse osutamise tingimused, menetluspraktika, tehnilised nõuded ning osapoolte õigused ja kohustused oleksid võimalikult ühetaolised. Ühtne regulatsioon võimaldab vee-ettevõtjal rakendada mõlemas omavalitsuses sarnaseid tööprotsesse, kasutada ühtseid dokumente ja menetluspõhimõtteid ning vähendab erinevatest nõuetest tulenevat halduskoormust. Samuti aitab see tagada tarbijate võrdse kohtlemise sõltumata sellest, kummas omavalitsuses nende kinnistu asub, ning vähendab õigusnormide erinevast tõlgendamisest tekkida võivaid vaidlusi.
Eelnõu on koostatud koostöös Anija Vallavalitsuse keskkonnaspetsialisti ning Osaühing Raven juhatajaga, et tagada eeskirja praktiline rakendatavus ning vastavus vee-ettevõtja igapäevasele töökorraldusele.

Eelnõu sisu
Eelnõuga kehtestatakse Raasiku vallas ühisveevärgi ja -kanalisatsiooniga liitumise ning kasutamise kord, sätestatakse liitumise tingimused ja menetlus, veevarustuse ning reovee, sademe- ja drenaaživee ärajuhtimise teenuste osutamise põhimõtted, tarbijate ja vee-ettevõtja õigused ning kohustused.
Võrreldes kehtivate eeskirjadega on eelnõu ajakohastatud vastavalt kehtivale ühisveevärgi ja -kanalisatsiooni seadusele ning mitmed sätted on täpsustatud ja ümber sõnastatud, et muuta regulatsioon selgemaks ning paremini rakendatavaks.
Ühisveevärgi ja -kanalisatsiooniseaduse § 18 ja § 34 alusel kehtestab ühisveevärgi ja -kanalisatsiooni kasutamise eeskirja kohaliku omavalitsuse volikogu määrusega ning see peab sisaldama vähemalt:
1) nõudeid liitumisettepanekule ning liitumisettepanekule vastamise tähtaega ja korda;
2) liitumistingimusi ja nõudeid liitumislepingule;
3) liitumistasu tasumise korda;
4) võetava joogivee mõõtmise ning ärajuhitava reo- ja sademevee arvestamise korda;
5) ühisveevärgi ja -kanalisatsiooni teenuse osutamise täpsustatud korda;
6) ühiskanalisatsiooni juhitava reo- ja sademevee saastenäitajate, välja arvatud ohtlikud ained, piirväärtusi arvestusega, et ühiskanalisatsioonist väljuv heitvesi vastaks veeseaduse alusel kehtestatud nõuetele ja ühiskanalisatsiooni juhitav reovesi ei kahjustaks ühiskanalisatsiooni toimimist;
7) ühisveevärgi ja -kanalisatsiooni teenuse eest tasumise korda ning piirväärtusi ületava reostuse eest võetava tasu arvutamise korda;
8) joogivee andmise ning selle katkestamise ja taastamise ning reo- ja sademevee vastuvõtmise ning selle katkestamise ja taastamise korda;
9) ühisveevärgi ja -kanalisatsiooni kahjustuse või avarii korral joogivee andmise piiramise, katkestamise ja taastamise ning reovee ärajuhtimise piiramise, katkestamise ja taastamise korda;
10) ühiskanalisatsiooni juhitava sademevee koguse arvestamise metoodikat, välja arvatud abonenttasu rakendamise korral;
11) liitumispunkti tehnilisi nõudeid.
Olulisemad muudatused:
• täpsustatakse ja ajakohastatakse mõistete loetelu vastavalt kehtivale ühisveevärgi ja -kanalisatsiooni seadusele;
• täpsustatakse liitumise korraldust ning sätestatakse tarbimiskoha omaniku kohustus liituda ühisveevärgi ja -kanalisatsiooniga seaduses sätestatud juhtudel;
• täpsustatakse liitumistaotluse rahuldamata jätmise aluseid ning lisatakse reoveepuhasti puhastusvõimsuse ja tehnoloogiaga seotud tingimused;
• täpsustatakse liitumistingimuste sisu, sealhulgas vee- ja reovee mõõdusõlmedega seotud nõudeid;
• lihtsustatakse liitumisprojekti nõudeid ning viiakse need vastavusse praktikas vajalike tehniliste lahendustega;
• täpsustatakse liitumislepingu sõlmimisest keeldumise aluseid ning lisatakse sademevee ärajuhtimisega seotud tingimused;
• täpsustatakse vee-ettevõtja õigusi liitumistasu rakendamisel juhtudel, kus tarbija algatusel muudetakse liitumistingimusi või teenuse taastamine põhjustab vee-ettevõtjale täiendavaid kulutusi;
• täpsustatakse liitumistasu tagastamise põhimõtteid olukorras, kus varem välja ehitatud ühisveevärgi või -kanalisatsiooniga liituvad täiendavad kinnistud;
• ajakohastatakse ühisveevärgi ja -kanalisatsiooni teenuse osutamise ning kasutamise regulatsiooni vastavalt kehtivale seadusandlusele;
• täpsustatakse tarbija, vee-ettevõtja ning kinnistu omaniku õigusi ja kohustusi, sealhulgas veemõõdusõlmede, mõõteseadmete ning teenuslepingu täitmisega seotud nõudeid;
• täiendatakse sätteid reovee, sademevee ja drenaaživee ühiskanalisatsiooni juhtimise kohta ning täpsustatakse keelatud tegevusi;
• täpsustatakse teenuse katkestamise, piirangu kehtestamise ja teenuse taastamise tingimusi;
• sätestatakse piirväärtust ületava reostuse tasu arvestamise kord;
• sätestatakse ärajuhitava sademevee arvestuse kord.
• korrastatakse eeskirja struktuuri ja sõnastust.
Eelnõu koosneb 9 peatükist ning kolmekümne seitsmest paragrahvist. Määruses sätestatakse üldsätted, mõisted, ühisveevärgi ja -kanalisatsiooniga liitumise regulatsioon, teenuse osutamise ja kasutamise kord, mõõtmise ning arveldamise põhimõtted, samuti vee-ettevõtja ja tarbija õigused ning kohustused Eelnõus on täpsustatud ka teenuse katkestamise, piirangu kehtestamise, reovee ärajuhtimise ning järelevalvega seotud küsimused.
Eelnõu vastavus Euroopa Liidu õigustele
Eelnõu ei ole vastuolus Euroopa Liidu õigusega.
Määruse mõjud
Määrus mõjutab kõiki valla haldusterritooriumil tegutsevaid isikuid ja elanikke, kes kasutavad ühisveevärgi ja -kanalisatsiooni teenust.
Määruse rakendamisega seotud kulud 
Määruse rakendamisega ei kaasne vallale olulisi lisakulusid. 
Määruse jõustumine
Määrus jõustub kolmandal päeval pärast avaldamist Riigi Teatajas.

